**Uttalelse vedtatt på Arendal Aps årsmøte 5.2.22:**

**Elektrisk energi må reguleres til beste for innbyggerne og næringslivet**

Befolkningen og norsk industri/næringsliv er for tiden inne i en strømpriskrise. Det har medført at mange husholdninger, næringslivet, lag og foreninger sliter voldsomt med økonomien. En stor del av næringslivet/industrien ser med bekymring på hva de høye energiprisene vil bety for fremtiden, både for tradisjonell industri og den nye industrien som baserer seg på en grønn fremtid.

Norge har de siste hundre år basert store deler av vårt energibehov på ren kraft. Nå for tiden blir vi oppfordret til å benytte el-bil og gjerne kjøpe kortreiste varer. Denne vinteren har ført oss inn i en situasjon der helt vanlige mennesker får en uoverkommelig regning for å holde varmen i eget hjem, elbilen koster mer å kjøre enn en dieselbil og de kortreiste produktene får en uakseptabel prisøkning.

Arendal Arbeiderparti vil gi regjeringen ros for den strømpakken som ble vedtatt i desember 2021.Ordningen kom på plass raskt og uten disse tiltakene ville energiprisene vært uholdbare.

Arendal Arbeiderparti forventer at Norge har forutsigbar energipolitikk til det beste for innbyggerne. Innretningen må være slik at alle har råd til å benytte seg av strøm i hverdagen, uten å være bekymret for strømregningen. Høye energipriser kan føre til at befolkningens støtte til grønn omstilling svekkes.

Arendal Arbeiderparti mener følgende:

1. Arendal Arbeiderparti vil at statlige myndigheter må ta kontroll over kraftmarkedet. Energi må ses på som en nasjonal fellesressurs. Strøm i husene må sies å tilhøre samfunnets infrastruktur, på linje med vanntilførsel, veier mv.
2. Regjeringen bør innføre en midlertidig maksimalpris på 45 øre/kWh, inntil kraftmarkedet er tilbake på normalt nivå. På sikt bør et to-pris eller flerprissystem vurderes.
3. Lag og foreninger må sikres gode støtteordninger på lik linje som andre forbrukere av strøm.
4. Regjeringen må reforhandle avtalevilkår som medfører til at utveksling av strøm over landegrensene resulterer i uakseptable strømpriser for husholdninger og norsk næringsliv. Regjeringen bør fastsette regler som sikrer at vannmagasinene har et fyllingsnivå som gir forutsigbarhet for brukerne. Straks fyllingsnivået når et definert nivå må eksport av strøm stanses.
5. Arendal Arbeiderparti mener at regjeringen med støttespillere i Stortinget må ha en full gjennomgang av energipolitikken i Norge med sikte på å sikre en akseptabel og forutsigbar strømpris for innbyggere, foreninger og næringslivet.
6. Den varslede Energikommisjonen må raskt nedsettes og komme i arbeid. Den må få et mandat som sikrer at vi får fram et solid beslutningsgrunnlag for framtidens energipolitikk. Samtidig må staten ta i bruk ekstraordinære tiltak – fordi vi står i en ekstraordinær situasjon. Energikommisjonen må få ansvar for å få fram gode løsninger bygd på hensynet til energi-, klima-, natur- og næringspolitikk. Kommisjonen må få frist til å legge fram innstilling innen utgangen av året.
7. Regjeringen bør innføre støtteordninger slik at innbyggere får drahjelp til å gjennomføre ENØK-tiltak. Enova må styrkes som et sterkt statlig redskap for å fremme energieffektiv utnytting av den fornybare energien vi produserer.
8. Arendal Arbeiderparti mener at regjeringen bør innføre ordninger som stimulerer bedrifter til økt ENØK-innsats.
9. Norsk industri og landbruk har klart seg de siste hundre årene gjennom å ha tilgang på rimelig elektrisk kraft. Det er viktig at regjeringen sikrer landets industri/næringsliv og landbruk/fiske rimelige, langsiktige og forutsigbare energikontrakter.
10. NVE og Statnett må gis tydelige styringssignaler som sikrer at disse organisasjonene bidrar til at en ny nasjonal energipolitikk blir gjennomført. Staten må beholde og benytte eierskapet i Norsk Hydro, Equinor og Statskraft for å sikre Norge en ledende posisjon i det grønne skiftet.
11. Elektrifisering av sokkelen bør være basert på norsk havvind.

Oversendes Agder Arbeiderparti og landsstyret i Arbeiderpartiet.